**Naștere de cuvinte**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din hăţişuri tăinuite,

Din uitări adânc lăsate,

Ies cuvinte negândite,

Slovele necuvântate.

Străbat pulberea de vise

Peste-al dorurilor geamăt,

Negrăite şi nezise,

Nerostite până-n capăt.

Strâng argintul de pe cetini,

Aurul din iasomie,

Neiubite de prieteni,

Neurâte-n vrăjmăşie.

Potrivesc scântei de stâncă

Strălucirilor din valuri,

Nerăstălmăcite încă

Nici în văi şi nici pe dealuri.

Şlefuite-n duh cu focul

De la stelele căzânde,

Negăsindu-şi totuşi locul

Viaţa pentru a-şi aprinde.

Doar când rugul se ridică

Din chindie pentru noapte,

Ele mugurii despică,

Răsărind sfios în şoapte.

Şi ce suflet cum le spune,

Inimă cum le vesteşte:

Un cuvânt îndată-apune,

Altul basme plăsmuieşte.

Victor Bragagiu